hu de hu hu hu hu hu hu en hu eo hu hu fr hbs_lat hu hu en hu hu hu en hu hu hu hu hu hu hu en hu hu de de en hu hu hu hu hu hu hu hu hu hu hu hu en
Az európaiak bizakodók a gazdaságot illetően – CCO Magazin
Az európaiak kezdenek optimistábbak lenni a gazdasági kilátásokat illetően, és egyre többen vélik úgy, hogy a válság nehezén már túljutottunk – derül ki a 2011. tavaszi Eurobarométer felmérésből, az Európai Unió által évente kétszer elvégzett közvélemény-kutatásból.
Az európaiak 43%-a úgy tartja, hogy a válság munkaerőpiacra gyakorolt hatása már elérte a tetőpontot. A 2010-es őszi felméréskor még egy százalékponttal és 2009 tavaszán pedig 15 százalékponttal kevesebben vélekedtek így. A felmérés arra is rámutat, hogy a válság leküzdése és a jövőbeli nehézségek elkerülése érdekében az európaiak egyre inkább várnak uniós fellépést és szorosabb európai együttműködést. 10 európai közül 8 úgy gondolja, hogy a gazdasági helyzet hatékony kezeléséhez hasznos lenne szorosabban összehangolni az uniós tagállamok gazdaságpolitikáját.
„A legutóbbi Eurobarométer felmérés alátámasztja, hogy az Európai Unió kezd fokozatosan kilábalni a válságból. Az emberek szerint az EU hatékony intézkedéseket hoz a válság ellen, és visszatértünk a gazdasági fellendüléshez vezető útra” – nyilatkozta Viviane Reding, az Európai Bizottság alelnöke. „A felmérés arra is fényt derít, hogy a többség szerint az Európai Unió jó irányba halad. A polgárok azt várják az uniós intézményektől és a nemzeti kormányoktól, hogy tegyenek további erőfeszítéseket a növekedés és a munkahelyteremtés együttesen jelentkező kihívásának kezelésére. Jó esély van arra, hogy Európa megerősödve jön ki a válságból, ha mindannyian felelős módon cselekszünk.”
Az általános uniós tendencia pozitív ugyan, a recesszióval és növekvő munkanélküliséggel küzdő országokban viszont még mindig eluralkodóban van a szkepticizmus. Az „optimistább” és a „pesszimistább” országok nem egyformán látják a helyzetet. A tagállamok többsége, különösen Dánia (68%), Észtország (64%) és Ausztria (62%) úgy ítéli meg, hogy a gazdasági válság munkaerőpiacra gyakorolt hatása már elérte a tetőpontot. Ezzel ellentétes véleményen vannak a válsággal küszködő országok, például Portugália (80%) és Görögország (78%).
Az európaiak továbbra is alapvetően támogatják azt az elképzelést, hogy „együtt erősebbek vagyunk”: 79%-uk (2010 őszéhez képest plusz 2 százalékpont) ért egyet a „gazdaságpolitika összes uniós tagállam közötti fokozottabb összehangolásával”, 78%-uk (plusz 3 százalékpont) pártol „szigorúbb uniós ellenőrzést a bankok és pénzintézetek megmentéséhez használt közpénzek esetében”, 78%-uk (plusz 3 százalékpont) tartaná hatékonynak az „euróövezetben résztvevő országok gazdasági és pénzügyi politikájának szorosabb összehangolását”, 77%-uk (plusz 2 százalékpont) támogatja „a nagy pénzügyi csoportok szigorúbb uniós felügyeletét ” és 73%-uk (plusz 2 százalékpont) szerint hatékony lenne, „ha az Unió nagyobb szereppel rendelkezne a pénzügyi szolgáltatások szabályozásában.”
Az uniós polgárok továbbra is úgy vélik, hogy a gazdasági válság hatásainak kezelésében az EU a leghatékonyabb szereplő, megelőzve a nemzeti kormányokat (ld. a mellékletet). E tekintetben most is az EU az első (22%, mínusz 1 százalékpont), majd szorosan ezután következnek a nemzeti kormányok (20%, változatlan). A G20-ak (14%, mínusz 2 százalékpont) korábbi harmadik helyét a Nemzetközi Valutaalap (15%, változatlan) vette át. Az Egyesült Államok (7%, plusz 1 százalékpont) 2010 tavasza óta egymás után harmadszor is a nemzetközi szervezetek mögé szorult vissza.
A közvélemény támogatja az Európa 2020 stratégiát
A növekedés és a munkahelyteremtés ösztönzésére irányuló kezdeményezéseket tartalmazó Európa 2020 stratégia mind a hét kezdeményezését „fontosnak” tarják az európaiak (ld. a mellékletet). A legtöbben a „szegények és a társadalmilag kirekesztettek megsegítését és társadalombeli aktív szerephez juttatását” (79%, plusz 3 százalékpont), a „foglalkoztatási szint emelésére irányuló munkaerő-piaci modernizációt” (79%, plusz 3 százalékpont) és a „kevésbé természetierőforrás-igényes és kevesebb üvegházhatást okozó gázt kibocsátó gazdaság ösztönzését” támogatják (76%, plusz 3 százalékpont). Az európaiak többsége az Európa 2020 stratégia célkitűzéseit – azaz az innováció ösztönzését és a versenyképesség növelését – is realisztikusnak és megvalósíthatónak tartja.
Végezetül, az európaiak többsége, 46%-uk (változatlan) optimistán néz a jövő elé és úgy gondolja, hogy az Európa 2020 stratégiával helyes irányba halad az Unió. A polgárok azt a nézetet vallják, hogy „az Európai Unió jó irányba halad a válságból való kilábalás és a világ új kihívásaival való szembenézés tekintetében.” A 27 tagállam közül 21-ben a válaszadók legalább 46%-a vélekedik ekképpen.
A 2011. tavaszi Standard Eurobarométer felmérést 2011. május 6–26. között folytatott személyes beszélgetések révén készítették. A 27 uniós tagállamban és a tagjelölt országokban összesen 31 769 személyt kérdeztek meg.
„Együtt erősebbek vagyunk” – Egy fontos ábra az Eurobarometer kutatási jelentéséből:
Forrás: Európai Bizottság – sajtóközlemény
CCO Magazin a Twitteren:
Alapító főszerkesztő: Barát Tamás
Afrika bell pottinger best practice Burson-Marsteller cannes CCO CIPR csr díj EACD edelman ENSZ etika fake news GWA iabc icco ipra kampány kommunikáció konferencia kreatív krízis Kríziskommunikáció lions magazin marketing microsoft MPRSZ MUOSZ Museum of Public Relations MÖT média mérés oktatás pr prca PRO PR díj prweek Public relations sajtóetika seo smart smart konferencia social media
© Copyright 2022 | CCO Magazin